ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ວັນທີ25ກຸມພານີ້ ທ່ານວາງອີ້ ທີ່ປຶກສາແຫ່ງລັດຈີນ ທັງເປັນລັດຖະມົນຕີກະຊວງການຕ່າງປະເທດຈີນຕ່າງໄດ້ເຈລະຈາກັບທ່ານນາງ ລິທຣູສ ລັດຖະມົນຕີກະຊວງການຕ່າງປະເທດອັງກິດ, ທ່ານໂຈເຊ ໂບເຣວ ຜູ້ຕາງໜ້າຊັ້ນສູງກ່ຽວກັບນະໂຍບາຍການຕ່າງປະເທດແລະຄວາມໝັ້ນຄົງຂອງສະຫະພາບເອີລົບ ແລະທ່ານເອມານູເອນ ໂບເນິ ທີ່ປຶກສາຂອງປະທານາທິບໍດີຝຣັ່ງໂດຍຜ່ານທາງໂທລະສັບຕາມນັດ ໂດຍໄດ້ເຈາະຈົງແລກປ່ຽນຄວາມຄິດເຫັນຢ່າງເລິກເຊິ່ງກ່ຽວກັບສະຖານະການຢູ່ອູແກຼນ. ທ່ານວາງອີ້ໄດ້ບັນຍາຍຫຼັກໝັ້ນພື້ນຖານ5ຂໍ້ຂອງຈີນກ່ຽວກັບບັນຫາອູແກຼນ ຄືດັ່ງຕໍ່ໄປນີ້:
1, ຈີນມີຈຸດຢືນທີ່ເດັດດ່ຽວໃຫ້ເຄົາລົບແລະຮັບປະກັນອະທິປະໄຕແລະຜືນແຜ່ນດິນອັນຄົບຖ້ວນຂອງປະເທດຕ່າງໆ,ປະຕິບັດຕາມຈຸດປະສົງແລະຫຼັກການຂອງກົດບັດອົງການສະຫະປະຊາຊາດຢ່າງແທ້ຈິງ.ຫຼັກໝັ້ນນີ້ແມ່ນສະເໝີຕົ້ນສະເໝີປາຍແລະແຈ່ມແຈ້ງ, ໃນບັນຫາອູແກຼນກໍ່ເໝາະໃຊ້ເຊັ່ນດຽວກັນ.
2,ຈີນລິເລີ່ມສົ່ງເສີມທັດສະນະຄວາມໝັ້ນຄົງທີ່ຮ່ວມກັນ,ສັງລວມ,ຮ່ວມມືກັນແລະແບບຍືນຍົງ ໂດຍເຫັນວ່າ ຄວາມໝັ້ນຄົງຂອງປະເທດໃດໜຶ່ງ ບໍ່ໃຫ້ຖືການທຳລາຍຄວາມໝັ້ນຄົງຂອງປະເທດອື່ນເປັນຄ່າຕອບແທນ,ຄວາມໝັ້ນຄົງຂອງພາກພື້ນຍິ່ງບໍ່ໃຫ້ຖືການເພີ່ມທະວີຈົນຮອດການຂະຫຍາຍກຸ່ມການທະຫານເປັນສິ່ງຮັບປະກັນ. ຄວາມຫ່ວງໃຍທີ່ສົມເຫດສົມຜົນຂອງບັນດາປະເທດທີ່ມີຕໍ່ດ້ານຄວາມໝັ້ນຄົງຄວນໄດ້ຮັບການເຄົາລົບນັບຖື. ພາຍໃຕ້ສະພາບການທີ່ນາໂຕແຜ່ຂະຫຍາຍອິດທິພົນໄປສູ່ທິດຕາເວັນອອກເປັນ5ຮອບລຽນຕິດ,ຄວາມຮຽກຮ້ອງທີ່ເປັນທຳຂອງຣັດເຊຍໃນດ້ານຄວາມໝັ້ນຄົງຄວນໄດ້ຮັບຄວາມເອົາໃຈໃສ່ແລະແກ້ໄຂຢ່າງເໝາະສົມ.
3,ຈີນໄດ້ເອົາໃຈໃສ່ການປ່ຽນແປງຂອງບັນຫາອູແກຼນມາໂດຍຕະຫຼອດ,ສະພາບການໃນປັດຈຸບັນແມ່ນສິ່ງທີ່ພວກເຮົາບໍ່ຢາກເຫັນ. ໜ້າທີ່ຮີດບ່ວນໃນຕໍ່ໜ້ານີ້ ແມ່ນບັນດາຝ່າຍຄວນຮັກສາຄວາມອົດກັ້ນທີ່ຈຳເປັນ,ຫຼີກລ່ຽງບໍ່ໃຫ້ສະພາບການໃນປັດຈຸບັນຂອງອຸແກຼນສືບຕໍ່ຊຸດຮ້າຍລົງຈົນກະທັ້ງເສຍການຄວບຄຸມ. ຄວາມປອດໄພດ້ານຊີວິດແລະຊັບສິນຂອງສາມັນຊົນຄວນໄດ້ຮັບການຮັບປະກັນຢ່າງມີປະສິດທິຜົນ,ໂດຍສະເພາະແມ່ນຕ້ອງປ້ອງກັນບໍ່ໃຫ້ເກີດວິກິດການມະນຸດສະທຳຂະໜາດໃຫຍ່.
4,ຈີນສະໜັບສະໜູນແລະສົ່ງເສີມຄວາມພະຍາຍາມທາງການທູດທຸກຢ່າງທີ່ມີຜົນດີຕໍ່ການແກ້ໄຂວິກິດການອູແກຼນໂດຍສັນຕິ.ຈີນສະໜັບສະໜູນຣັດເຊຍແລະອູແກຼນຈັດການສົນທະນາແລະການເຈລະຈາໂດຍກົງໂດຍໄວເທົ່າທີ່ຈະໄວໄດ້. ການປ່ຽນແປງຂອງບັນຫາອູແກຼນມີເຫດຜົນດ້ານປະຫວັດສາດ. ອູແກຼນຄວນກາຍເປັນຂົວແລກປ່ຽນລະຫວ່າງປະເທດຕາເວັນຕົກແລະປະເທດຕາເວັນອອກ,ຫາກບໍ່ຄວນຕົກເປັນແນວໜ້າແຫ່ງຫານເປັນປໍລະປັກກັນລະຫວ່າງປະເທດໃຫຍ່.ຈີນກໍສະໜັບສະໜູນຝ່າຍເອີລົບແລະຣັດເຊຍຈັດການສົນທະນາກັນຢ່າງສະເໝີພາບກ່ຽວກັບບັນຫາຄວາມໝັ້ນຄົງຢູ່ເອີລົບ,ໃນທີ່ສຸດ ສ້າງຕັ້ງກົນໄກຄວາມໝັ້ນຄົງຢູ່ເອີລົບທີ່ດຸ່ນດ່ຽງກັນ,ມີປະສິດທິຜົນແລະແບບຍືນຍົງ.
5,ຈີນເຫັນວ່າສະພາຄວາມໝັ້ນຄົງອົງການສະຫະປະຊາຊາດຄວນເສີມຂະຫຍາຍບົດບາດທີ່ມີລັກສະນະສ້າງສັນເພື່ອການແກ້ໄຂບັນຫາອູແກຼນ,ຕ້ອງຖືສັນຕິພາບແລະຄວາມໝັ້ນຄົງຂອງພາກພື້ນເປັນຈຸດໜັກ,ຖືຄວາມໝັ້ນຄົງທົ່ວໄປຂອງບັນດາປະເທດເປັນຈຸດໜັກ. ການເຄື່ອນໄຫວຂອງສະພາຄວາມໝັ້ນຄົງຄວນຜ່ອນຄາຍສະຖານະການທີ່ເຄັ່ງຕຶງ ຫາກບໍ່ແມ່ນຕື່ມນ້ຳມັນໃສ່ກອງໄຟ,ຄວນມີຜົນດີຕໍ່ການຊຸກຍູ້ການແກ້ໄຂດ້ວຍວິທີທາງການທູດ ຫາກບໍ່ແມ່ນເຮັດໃຫ້ສະຖານະການຍົກລະດັບຂຶ້ນຕື່ມອີກ. ດ້ວຍເຫດນີ້ ແຕ່ໃດມາ ຈີນກໍບໍ່ເຫັນດີນຳມະຕິຂອງສະພາຄວາມໝັ້ນຄົງທີ່ຢູ່ບໍ່ຢູ່ກໍ່ນຳໃຊ້ຂໍ້ມາດຕາທີ່7ທີ່ມອບສິດໃຫ້ໃຊ້ກຳລັງອາວຸດແລະລົງໂທດ.
ທ່ານວາງອີ້ກ່າວວ່າ: ໃນຖານະເປັນປະເທດສະມາຊິກຖາວອນຂອງສະພາຄວາມໝັ້ນຄົງແລະເປັນປະເທດໃຫຍ່ທີ່ມີຄວາມຮັບຜິດຊອບ ຈີນໄດ້ປະຕິບັດຕາມພັນທະສາກົນຂອງຕົນຢ່າງຊື່ສັດແລະສະເໝີຕົ້ນສະເໝີປາຍ,ໄດ້ເສີມຂະຫຍາຍບົດບາດທີ່ມີລັກສະນະສ້າງສັນໃນດ້ານປົກປັກຮັກສາສັນຕິພາບແລະຄວາມໝັ້ນຄົງຂອງໂລກ. ໃນບັນຫາສັນຕິພາບແລະຄວາມໝັ້ນຄົງ,ຈີນເປັນປະເທດໃຫຍ່ທີ່ມີສະຖິຕິດີທີ່ທີ່ສຸດ. ແຕ່ໃດມາ,ຈີນກໍ່ບໍ່ເຄີຍຮຸກຮານປະເທດອື່ນ,ບໍ່ເຄີຍເຮັດສົງຄາມພາຍໜ້າ,ບໍ່ເຄີຍສະແຫວງຫາຂອບເຂດອິດທິພົນ, ບໍ່ເຄີຍເຂົ້າຮ່ວມການເປັນປໍລະປັກກັນລະຫວ່າງກຸ່ມການທະຫານ. ຈີນຍຶດໝັ້ນເດີນຕາມເສັ້ນທາງພັດທະນາໂດຍສັນຕິ, ສຸມໃສ່ສ້າງປະຊາຄົມຮ່ວມຊາຕາກຳຂອງມະນຸດ. ພວກເຮົາຈະສືບຕໍ່ເດັດດ່ຽວຄັດຄ້ານມະຫາອຳນາດທຸກຢ່າງ,ເດັດດ່ຽວປົກປັກຮັກສາສິດແລະຜົນປະໂຫຍດທີ່ເປັນທຳແລະຖືກຕ້ອງຕາມກົດໝາຍຂອງປະເທດພວມພັດທະນາອັນໄພສານ ໂດຍສະເພາະແມ່ນປະເທດຂະໜາດກາງແລະນ້ອຍ.